Drie tienermeisies verdrink saamDrie tienermeisies het Maandagmiddag verdrink. Drie tienermeisies het Maandagmiddag verdrink toe hulle saam in ŉ dam in Mpumalanga gaan swem het. Brig. Leonard Hlathi, provinsiale polisiewoordvoeder, het gesê die meisies, onderskeidelik 13, 14 en 15 jaar oud, het omstreeks 14:00 saam met ŉ groep kinders in ŉ dam in Dludluma Trust in Tonga gaan swem. “Volgens ŉ ooggetuie, wat saam met die groep was, het die meisies diep in die dam ingegaan, in die moeilikheid beland en onder die water verdwyn,” het Hlathi gesê. Die kinders het hulp van die gemeenskap ontbied. Gemeenskapslede kon daarin slaag om twee van die meisies se liggame te vind. Die derde meisie se liggaam is deur polisieduikers gevind en uit die water gehaal. Die oorledenes se familie het hulle reeds uitgeken. Die polisie doen ŉ geregtelike doodsondersoek.